কালো টাকা ও জাল টাকার বিরুদ্ধে লড়াই চালানোর লক্ষ্যে ৫০০ ও ১০০০ টাকার নোট বাতিল করেছে সরকার। যাঁদের কাছে রয়ে গিয়েছিল ৫০০ ও ১০০০ টাকার নোট, তাঁদের ব্যাঙ্কে বা পোস্ট-অফিসে গিয়ে টাকা বদলে নেওয়ার সুযোগ দেওয়া হচ্ছে। প্রথমে সরকার ঘোষণা করে, এক দিনে একজন মানুষ সর্বোচ্চ ২০০০ টাকা বদল করতে পারবেন। তারপর সেই সর্বোচ্চ সীমা বাড়িয়ে ৪৫০০ টাকা করা হয়। কিন্তু এবার কেন্দ্রীয় অর্থমন্ত্রী অরুণ জেটলি জানালেন, এক দিনে নোট বদলের সর্বোচ্চ সীমা কমিয়ে আবার ২০০০ টাকা করা হল। স্বভাবতই সাধারণ মানুষের মনে জাগছে প্রশ্ন, কী জন্য কমানো হল নোট বদলের সর্বোচ্চ সীমা?
কেন্দ্রীয় অর্থমন্ত্রীর ঘোষণাতেই মিলছে সেই প্রশ্নের উত্তর। তিনি জানিয়েছেন, দিনে সাড়ে চার হাজার টাকা বদলের সুযোগ নিচ্ছিল কালো টাকার কারবারিরা। তাদের সেই সুযোগকে সীমায়িত করতেই এই পদক্ষেপ।
ঠিক কীভাবে নোট বদলের বিষয়টিকে নিজেদের স্বার্থে কাজে লাগাচ্ছে কালো টাকার মালিকরা? জেটলি সেই বিষয়টি স্পষ্ট না করলেও সূত্র জানাচ্ছে, বিপুল কালো টাকা সঞ্চিত রয়েছে যাদের কাছে, তারা টাকা বদলের ঊর্ধ্বসীমা বৃদ্ধির বিষয়টিকে সুখবর হিসেবেই দেখেছিল। কারণ সরকারের সামগ্রিক পরিকল্পনাতেই একটি বড় ফাঁক রয়ে গিয়েছিল। সেটি এই যে, যেসব নাগরিকের ব্যাঙ্ক অ্যাকাউন্টই নেই, তাঁরাও ব্যাঙ্কে গিয়ে টাকা বদলানোর সুযোগ পাচ্ছিলেন। বহু ভারতীয়েরই যে ব্যাঙ্ক অ্যাকাউন্ট নেই— সেই বাস্তবকে মনে রেখেই অবশ্য এই সুযোগ দিয়েছিল সরকার। কিন্তু কার্যত বিষয়টি কালো বাজারিদের কালো টাকাকে সাদা করার একটি সুযোগ করে দেয়। তারা নিজেরা ব্যাঙ্কের লাইনে না দাঁড়িয়ে অন্য ভাড়া করা লোকেদের লাইনে দাঁড় করানো শুরু করে। তাদের হাত দিয়ে তাদের কালো টাকা সাদা হয়ে আবার ফেরৎ আসতে থাকে তাদের হাতে। দু’পয়সা রোজগারের রাস্তা খুলে যায় কালো টাকার মালিকদের হয়ে ব্যাঙ্কে লাইন দেওয়া লোকেদেরও।
স্বভাবতই দু’হাজারের পরিবর্তে দৈনিক টাকা পরিবর্তনের ঊর্ধ্বসীমা সাড়ে চার হাজার হওয়ায় একটু হাসি ফুটেছিল কালো টাকার মালিকদের মুখে। সেটা টের পেয়েছিল দেশের অর্থমন্ত্রকও। সেই কারণেই টাকা বদলের ঊর্ধ্বসীমা কমিয়ে দু’হাজার করা হল।
কিন্তু এই পদক্ষেপের সঙ্গে উঠছে কিছু প্রাসঙ্গিক প্রশ্নও— প্রথমত, নোট বদলের ঊর্ধ্বসীমা কমলে কালো বাজারিদের পরিশ্রম বাড়বে ঠিকই, তাদের কালো টাকাকে সাদা করার প্রক্রিয়াও কিছুটা মন্দীভূত হবে, কিন্তু সেই প্রক্রিয়া একেবারে বন্ধ হবে কি? তাছাড়া এইভাবে নিজেদের সিদ্ধান্ত প্রত্যাহার করার বিষয়টি কি সরকারের পিছু হটার ইঙ্গিত নয়?
অর্থনীতিবিদরা মনে করছেন, টাকা বদলের মাধ্যমে দেশের কিছু  কালো টাকা সাদা হচ্ছে ঠিকই, কিন্তু দেশে কালো টাকার মোট সঞ্চয়ের যা পরিমাণ, তাতে এই প্রক্রিয়ায় সমস্ত কালো টাকাকে সাদা করতে কয়েকশো বছর লেগে যাবে। ফলে ওই নিয়ে বড় রকমের দুশ্চিন্তা করার কোনও কারণ নেই। আখেরে এতে দেশের কালো টাকার পরিমাণ কমবে। তাছা়ড়া সরকারের পিছু হটার প্রশ্নই ওঠে না। কারণ জেটলি তাঁর বক্তব্যে স্পষ্টই জানিয়ে দিয়েছেন, ‘রাজনৈতিক ও অর্থনৈতিক ক্ষেত্রকে কালো টাকা মুক্ত করার যে প্রক্রিয়া প্রধানমন্ত্রী শুরু করেছেন, তা থেকে পিছু হটার প্রশ্নই ওঠে না।’
নিজেদের রাজনৈতিক বিরোধীদেরও কটাক্ষ করে জেটলি বলেছেন, ‘টাকা বাতিলের সিদ্ধান্ত প্রত্যাহারের যে দাবি তৃণমূল ও আপ জানাচ্ছে, তাতে কোনওভাবেই কর্ণপাত করা হবে না।’ জেটলি আরও জানান, দেশের সাড়ে ২২ হাজার এটিএম-কে ইতিমধ্যেই নতুন নোটের উপযোগী করে তোলা হয়েছে। বাকি এটিএম-গুলিও শীঘ্রই কার্যকর হয়ে যাবে।
সূত্র মারফ়ৎ জানা যাচ্ছে, এটিএম-গুলি সব ঠিকঠাক কাজ করা শুরু করার পরে আবার নিজেদের সিদ্ধান্ত পুনর্বিবেচনা করবে কেন্দ্র। কালো টাকার কারবারিদের বিরুদ্ধে লড়াইকে আরও জোরদার করতে চাইছে সরকার। সেই লক্ষ্যেই অ্যাকাউন্ট ছাড়া টাকা বদলের সুবিধাও প্রত্যাহার করা হতে পারে আগামী ২৫ নভেম্বর থেকে। কাজেই কালো টাকার কারবারিদের কাছে মোদী পরাজিত হয়েছেন, একথা এখনই বলার কোনও কারণই ঘটেনি।